Document ID: 31987R3170

31987R3170
L 301/23
JURNALUL OFÍCIAL AL UNIUNII EUROPENE
REGULAMENTUL (CEE) NR. 3170/87 AL COMISIEI
din 23 octombrie 1987
de stabilire a normelor de aplicare a măsurilor speciale pentru importul de ulei de măsline originar din Tunisia
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3159/87 al Consiliului din 19 octombrie 1987 de stabilire a măsurilor speciale pentru importurile de ulei de măsline originar din Tunisia (1), în special articolele 1 și 4,
întrucât Regulamentul (CEE) nr. 3159/87 prevede aplicarea importului cu prelevare redusă al unei anumite cantități de ulei de măsline originar din Tunisia; întrucât, în conformitate cu articolul 1 din regulamentul respectiv, prelevarea la import aplicată acelei cantități trebuie stabilită la un nivel care să țină seama de situația actuală de pe piață; întrucât prelevarea la import ar trebui fixată la nivelul precizat mai jos;
întrucât, în conformitate cu articolul 4 Regulamentul nr. 136/66/CEE al Consiliului (2), astfel cum a fost modificat ultima dată prin Regulamentul (CEE) 1915/87 (3), trebuie fixat un preț-prag de la 1 noiembrie pentru anul de comercializare 1987/1988; întrucât, prin urmare, ar trebui prevăzută ajustarea prelevării speciale ținând seama de eventualele modificări ale prețului-prag; întrucât, în conformitate cu articolul 4 din regulamentul respectiv, trebuie prevăzute măsurile necesare pentru a evita orice denaturare a comerțului și, în special, pentru a se asigura perceperea prelevării aplicabile în cazul țărilor terțe, atunci când uleiul este pus la dispoziția consumatorilor în Spania sau Portugalia;
întrucât cantitatea de ulei importată din Tunisia nu poate să depășească cantitatea prevăzută la articolul 1 din Regulamentul (CEE) nr. 3159/87; întrucât, prin urmare, nu se admite toleranța prevăzută la articolul 8 din Regulamentul (CEE) nr. 3183/80 al Comisiei din 3 decembrie 1980 de stabilire a normelor comune de aplicare a sistemului licențelor de import și de export și al certificatelor de fixare în avans pentru produsele agricole (4), astfel cum a fost modificat ultima dată prin Regulamentul (CEE) nr. 2082/87 (5);
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
Taxa specială, menționată la articolul 1 din Regulamentul (CEE) nr. 3159/87, este de 16 ECU la 100 kg.
Cu toate acestea, pentru uleiul de măsline pus în liberă circulație de la 1 noiembrie 1987, această taxă se ajustează în funcție de eventualele modificări ale prețului-prag.
Articolul 2
(1) Statele membre ale Comunității, în componența lor de la 31 decembrie 1985, în care s-a pus în liberă circulație uleiul de măsline originar din Tunisia, în conformitate cu Regulamentul (CEE) nr. 3159/87, introduce un sistem de control care prevede că, în cazul în care uleiul se încadrează la subpozițiile 15.07 A I (a) și (b) din Tariful Vamal Comun și este ambalat în vase cu o capacitate netă de peste cinci litri sau în vrac se exportă de pe teritoriul statelor membre respective în Spania sau Portugalia, comerciantul trebuie să demonstreze statelor membre că acest ulei nu provine din Tunisia. Această prevedere se aplică până la 31 august 1988, fără a aduce atingere alineatului (2).
(2) În cazul în care uleiul de măsline aflat în liberă circulație în conformitate cu alineatul (1) se expediază către alt stat membru, documentul care justifică caracterul comunitar al produselor poartă una dintre următoarele mențiuni:
-
Aceite de oliva importado de Túnez Reglamento (CEE) no 3159/87
-
Olivenolie indført fra Tunesien Forordning (EØF) nr. 3159/87
-
Olivenöl, eingeführt aus Tunesien Verordnung (EWG) Nr. 3159/87
-
Ελαιόλαδο εισαχθέν από την Τυνησία Κανονισμοσ (EOK) αριθ. 3159/87
-
Olive oil imported from Tunisia Regulation (EEC) No 3159/87
-
Huile d'olive importée de Tunisie Règlement (CEE) no 3159/87
-
Olio d'oliva importato dalla Tunisia Regolamento (CEE) n. 3159/87
-
Olijfolie ingevoerd uit Tunesië Verordening (EEG) nr. 3159/87
-
Azeite importado da Tunísia Regulamento (CEE) n.o 3159/87.
(3) Fără a aduce atingere articolului 8 alineatul (4) din Regulamentul (CEE) nr. 3183/80, cantitatea pusă în liberă circulație nu poate depăși cantitatea prevăzută în rubricile 10 și 11 din licența de import. În acest caz, în rubrica 22 din licența respectivă se înscrie cifra „0”.
(4) În cazul în care uleiul de măsline pentru care se prezintă documentul de justificare a caracterului comunitar al bunurilor, în conformitate cu alineatul (2), este pus la dispoziția consumatorilor în Spania și Portugalia, se aplică o prelevare egală cu diferența dintre prelevarea minimă aplicabilă în ziua acceptării declarației de desfacere pentru consum și prelevarea aplicabilă în conformitate cu articolul 1 din prezentul regulament.
Articolul 3
Prezentul regulament intră în vigoare în ziua publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 octombrie 1987.

Labels: 3
17
18